ગ્રીક 'હોરોસ્કોપ' પરથી ભારતીય 'હોડાચક્ર' આવ્યું. આપણે ત્યાં જન્મકુંડળી જૂની વસ્તુ છે. કહેવાય છે કે રાવણની કુંડળીમાં સૂર્ય સાતમા ઘરમાં હતો. રામાયણમાં રામનાં લગ્ન પછી દશરથ અયોધ્યા પાછા ફરી રહ્યા છે ત્યારે વનમાં પક્ષીઓનો તીવ્ર કાકારવ સાંભળે છે પણ હિંસક પશુઓ પાળેલાં જાનવરોની જેમ પાસે આવીને આસપાસ ફરે છે. દશરથને અપાર આશ્ચર્ય થાય છે ત્યારે વશિષ્ઠ આ લીલા સમજાવે છે. પક્ષીઓનો કાકારવ આવનારી આપત્તિઓનો દ્યોતક છે જ્યારે હિંસક પશુઓનું શરણ બતાવે છે કે એ આપત્તિઓ પસાર થઈ જશે ! ઋષિ વશિષ્ઠની ભવિષ્યવાણી અક્ષરશ: સાચી પડે છે.